Aušra Krasauskaitė

Aušra Krasauskaitė (g. 1987 m. spalio 23 d. Plungė) – Lietuvos baleto šokėja, choreografė ir šokio pedagogė.

Išsilavinimas 
 2007 m. Nacionalinė Mikalojaus Konstantino Čiurlionio menų mokykla, įgyta baleto artistės kvalifikacija.
 2012 m. Klaipėdos universiteto Menų fakultetas, teatro bakalauras.
 2014 m. Klaipėdos universiteto Menų akademijos Šokio katedra, šokio magistras.

Veikla 
1998–2007 m. atliko praktiką Lietuvos nacionaliniame operos ir baleto teatre. Nuo 2008 m. Klaipėdos valstybinio muzikinio teatro baleto šokėja. Nuo 2013 m. Klaipėdos šokio teatro „PADI DAPI Fish“ choreografė-šokėja. Nuo 2015 m. Klaipėdos universiteto menų akademijos asistentė. 2010 m. įkūrė savo vardo baleto studiją („Aušros Krasauskaitės baleto studija“).
 
Sukūrė įvairius pagrindinius ir solinius vaidmenis. Pastatė šokio spektaklius „Akvariumai“ ir „Bjaurusis GAGA“. Atliko pagrindinį vaidmenį šokio filme „Pasaka“ (režisieriai Agnija Šeiko ir Artūras Šimonis). Su Klaipėdos muzikinio teatro šokėjų trupe ir baleto artistais iš Vilniaus bei Kauno sukūrė šokio spektaklį „Karmen“ apie prigimties pasirinkimo nebuvimą, stichišką moterišką energiją ir gaivališko prado išlaisvinimą (premjera įvyko 2017 m. rugpjūčio 11 d. Palangos koncertų salėje). Dalyvavo įvairiuose tarptautiniuose festivaliuose („Naujasis Baltijos šokis“, „Gogolfest“ ir kt.). Atstovavo Lietuvai tarptautinėje parodoje EXPO (2012 ir 2015 m.).

Už savo šokio spektaklius buvo kelis kartus nominuota įvairiems apdovanojimams (Padėkos kaukė ir kt.). Jos pačios režisuotas spektaklis „Karmen“ šokio kūrėjai pelnė aukščiausią Lietuvos teatro apdovanojimą (2018 m.).

Apdovanojimai 
 2018 m. „Auksinis scenos kryžius“ kategorijoje „Jaunojo menininko debiutas“ – už šokio spektaklio „Karmen“ choreografiją (pagal „Karmen siuitą“, kompozitoriai Georges Bizet ir Rodionas Ščedrinas)

Nuorodos 
 Baleto šokėja, choreografė Aušra Krasauskaitė 
 Auksinio scenos kryžiaus laureatė Aušra Krasauskaitė – laiminga teatro ir scenos „auka“
 Aušra Krasauskaitė: „Aš esu nuolatinėje audroje“
 Choreografė Aušra Krasauskaitė: apie „Karmen“ be rožių ir raudonų sijonų
 A. Krasauskaitė: Karmen man įdomi savo fatališkumu
 Klaipėdietiška „Karmen siuita“ – šiuolaikinis šokis be rožių ir raudonų sijonų 

Lietuvos baleto artistai
Lietuvos šokio pedagogai
Lietuvos choreografai